NARIADENIE KOMISIE (ES) č. 23/2008
z 11. januára 2008,
ktorým sa mení a dopĺňa nariadenie (ES) č. 622/2003 o ustanovení opatrení na vykonávanie spoločných základných noriem bezpečnostnej ochrany civilného letectva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2320/2002 zo 16. decembra 2002 o ustanovení spoločných pravidiel v oblasti bezpečnostnej ochrany civilného letectva (1), a najmä na jeho článok 4 ods. 2,
keďže:
(1)
V zmysle nariadenia (ES) č. 2320/2002 je Komisia povinná prijať opatrenia na vykonávanie spoločných základných noriem bezpečnostnej ochrany civilného letectva v celom Spoločenstve. Nariadenie Komisie (ES) č. 622/2003 zo 4. apríla 2003 o ustanovení opatrení na vykonávanie spoločných základných noriem bezpečnostnej ochrany civilného letectva (2) bolo prvým právnym predpisom, ktorým sa takéto opatrenia ustanovili.
(2)
Je potrebné prijať opatrenia, ktorými sa spresnia spoločné základné normy. Pokiaľ ide o obrazovú projekciu ohrozenia (Threat Image Projection - TIP), mali by byť stanovené výkonnostné požiadavky. Malo by sa zvážiť pravidelné sledovanie týchto požiadaviek a aspoň každé dva roky zabezpečiť, aby naďalej odrážali technický rozvoj, najmä pokiaľ ide o rozsah knižnice virtuálnych obrazov, ktorá je k dispozícii.
(3)
Systém TIP by sa mal používať na zvýšenie výkonu pracovníkov detekčnej kontroly, skúmajúcich tak príručnú, ako aj podanú batožinu, pomocou premietania virtuálnych zobrazení nebezpečných predmetov v röntgenovom obraze batožiny. Mal by sa stanoviť minimálny a maximálny percentuálny podiel virtuálnych zobrazení nebezpečných predmetov, ktoré by sa mali premietať v obrazoch batožín. Po reakcii pracovníkov detekčnej kontroly na obrazy batožín by ich systém TIP mal informovať, či správne zareagovali na virtuálne zobrazenie nebezpečného predmetu. Okrem toho by sa mala knižnica virtuálnych zobrazení, používaná na obrazovú projekciu ohrozenia, pravidelne rozširovať a obnovovať, aby sa zohľadňovali nové nebezpečné predmety a aby sa zabránilo tomu, že virtuálne zobrazenia sa stanú všednými, dá sa povedať naučenými.
(4)
Informácie o výkonnostných požiadavkách bezpečnostného zariadenia, ako aj o obrazovej projekcii ohrozenia na letiskách by nemali byť verejne dostupné, pretože by mohli byť potenciálne zneužívané na obchádzanie bezpečnostných kontrol. Tieto informácie by mali mať k dispozícii iba správcovia a výrobcovia zariadenia.
(5)
Nariadenie (ES) č. 622/2003 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Výboru bezpečnostnej ochrany civilného letectva,
PRIJALA TOTO NARIADENIE:
Článok 1
Príloha k nariadeniu (ES) č. 622/2003 sa mení a dopĺňa tak, ako je stanovené v prílohe k tomuto nariadeniu.
Pokiaľ ide o dôverný charakter tejto prílohy, uplatňuje sa článok 3 uvedeného nariadenia.
Článok 2
Toto nariadenie nadobúda účinnosť 1. februára 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. januára 2008